แพทย์ประกันสังคม ยืนยัน รักษาผู้ประกันตนทุกราย หากติดเชื้อโควิด-19
แพทย์ประกันสังคม ยืนยัน รักษาผู้ประกันตนทุกราย หากติดเชื้อโควิด-19ศาสตราจารย์วุฒิคุณ ดร.นพ.พรเทพ ศิริวนารังสรรค์ คณะกรรมการการแพทย์ กองทุนประกันสังคม เปิดเผยว่า ขณะนี้สถานการณ์การแพร่ระบาดของเชื้อไวรัสโควิด-19 มีการติดโรคต่อเนื่อง ดังนั้นเราต้องควบคุมมิให้มีการแพร่ระบาดเพิ่มขึ้น โดยการลดการอยู่ร่วมกัน รวมทั้งในสถานประกอบการควรมีระบบคัดกรองอุณหภูมิ คัดกรองกลุ่มเสี่ยง เช่น กลุ่มเดินทางต่างประเทศ หรือกลุ่มป่วยต่างๆ ซึ่งการป้องกันตนเองให้ห่างไกลการติดเชื้อโควิด-19 ทำได้โดยไม่เข้าไปยังสถานที่คนพลุกพล่าน สถานที่อโคจร เช่น ผับ บาร์ สถานบันเทิงที่มีควันบุหรี่ หรือที่แออัด เช่น ลิฟท์ ควรล้างมือบ่อยๆ ผู้สูบบุหรี่จะติดไวรัสชนิดนี้ง่ายกว่าปกติ ผู้สูงอายุต้องป้องกันตนเองให้มากเพราะเป็นอันตรายมากกว่ากลุ่มวัยรุ่น ส่วนสถานประกอบการควรจัดระบบคัดกรองกลุ่มคนที่ทำงานร่วมกันต้องใส่หน้ากากอนามัยชนิดเป็นผ้าจะสามารถป้องกันได้ กรณีผู้ใดมีอาการป่วยไข้ต้องพิจารณาว่าอยู่ในกลุ่มเสี่ยง หรือเข้าพื้นที่เสี่ยงหรือไม่ หากเพียงมีอาการไข้แต่ไม่มีอาการหอบ ไม่ไอ มีน้ำมูกไหลอาจเป็นเพียงไข้หวัดใหญ่ เพราะอาการของโรคโควิด-19 จะมีน้ำมูกไม่มาก มีอาการไอแห้งๆ ไม่มีเสมหะแต่จะมีไข้และเหนื่อยหอบ ส่วนการเข้ารับการรักษาสำหรับผู้ประกันตนที่มีอาการป่วย ขอให้เข้ารับการรักษาที่โรงพยาบาลตามสิทธิประกันสังคม หากไม่มีการติดเชื้อไวรัสโควิด-19 โรงพยาบาลตามสิทธิสามารถรักษาได้ แต่หากเป็นการติดเชื้อไวรัสโควิด-19 รัฐบาลจะรับผิดชอบการรักษาให้ทั้งหมดทุกคน ขอให้คลายกังวลเรื่องการรักษาขอความร่วมมือโรงพยาบาลคู่สัญญากับประกันสังคม ขอให้ร่วมมือให้การรักษา กรณีรักษาไม่ได้ให้รีบส่งต่อโรงพยาบาลที่อยู่ในข่ายที่กำหนดไว้ ในกรณีที่ป่วยเป็นโควิด-19 แน่นอน ผู้ประกันตนและประชาชนไม่ต้องจ่ายเงินใดๆ ขณะที่ ปัจจุบันมียารักษาที่นำเข้ามาจากประเทศญี่ปุ่นและจีนในปริมาณที่เพียงพอแล้ว อย่างไรก็ตาม ยังคงต้องระมัดระวังเรื่องการติดเชื้อเพิ่มเติม เพราะหากมากไปยาก็จะไม่เพียงพอ แต่สำนักงานประกันสังคมขอให้ผู้ประกันตน หรือประชาชนทั่วไปมั่นใจว่าเป็นแล้วไม่ถึงแก่ชีวิตสามารถรักษาได้ด้านนายทศพล กฤตวงศ์วิมาน เลขาธิการสำนักงานประกันสังคม ให้ข้อมูลว่า สำนักงานประกันสังคมได้จัดตั้งศูนย์ประสานงาน Hot Line เพื่อประสานการใช้สิทธิ์ระหว่างผู้ประกันตนและสถานพยาบาล นายจ้างและผู้ประกันตนสามารถโทรติดต่อได้ที่หมายเลข 02-9562913 - 4 ในวันและเวลาราชการ หรือติดต่อสายด่วนสำนักงานประกันสังคม กระทรวงแรงงาน 1506 ได้ 24 ชั่วโมง ตั้งแต่วันที่ 25 มีนาคม 2563 เป็นต้นไป ผู้ประกันตนจะสามารถโทรเข้ามาที่ ศูนย์ประสานงาน Hot Line และสายด่วน 1506 ได้ตลอด 24 ชั่วโมง มั่นใจได้ว่า สำนักงานประกันสังคมได้เตรียมพร้อมในการดูแลและอำนวยความสะดวกให้แก่ผู้ประกันตนทุกคนตามนโยบายของรัฐบาล